tartuNLP/wikipedia-smugri-20251201 huggingface dataset:
Valkomeriahven

Valkomeriahven ("Epinephelus aeneus") on meriahventen (Epinephelidae) heimoon kuuluva läntisen ja pohjoisen Afrikan ja eteläisimmän Euroopan rannikoilla tavattava kalalaji.
Koko ja ulkonäkö.
Valkomeriahven on tavallisesti noin 60 senttimetrin mittainen (TL). Korkeintaan se voi saavuttaa noin 120 sentin pituuden (TL) ja jopa 25 kilogramman painon. Sillä on selkäevässään 11 (poikkeuksellisesti 10) piikkiruotoa ja 14–16 pehmeää ruotoa. Peräevässään valkomeriahvenella on 3 piikkiruotoa ja 8 (harvoin 7 tai 9) pehmeää ruotoa. Rintaevissään sillä on 18–19 ruotoa.
Valkomeriahven on väritykseltään tumman ruskeanpunainen tai harmaanvihreä. Kiduskansissa on kolmesta neljään sinistä tai valkoista juovaa. Kyljissä on toisinaan vaaleampia pystyraitoja. Valkomeriahvenen suomut ovat pieniä, upoksissa sen ohuessa ihossa ja niitä on sen kylkiviivalla 67–72 kappaletta.
Levinneisyys ja elintavat.
Valkomeriahvenen levinneisyys kattaa Välimeren eteläosat ja Adrianmeren kaakkoisosat sekä Atlantin valtameren itäisen osan Lissabonista Afrikan rannikkoa pitkin aina Senegaliin asti. Valkomeriahventen määrän arvioidaan olevan laskussa, minkä johdosta Kansainvälinen luonnonsuojeluliitto luokittelee lajin silmälläpidettäväksi. Sen elinympäristöjä ovat hiekka- ja kivi- tai mutapohjaiset rannikkovedet korkeintaan 200 metrin syvyydessä. Nuoria yksilöitä voidaan tavata myös murtovesissä ja laguuneissa. 
Länsi-Afrikan vesissä valkomeriahvenen ravintoa ovat enimmäkseen kalat ja lisäksi sirkkaäyriäiset, ravut ja pääjalkaiset. Laji saavuttaa sukukypsyyden 50–60 senttimetrin mittaisena. Se on protogyyninen hermafrodiitti (yksilöt ovat aluksi naaraita mutta muuttuvat myöhemmin koiraiksi), ja sukupuolenvaihdos tapahtuu 80–110-senttisenä. Kala voi saavuttaa lähes 20 vuoden iän.
2,4-diklooribentsyylialkoholi

2,4-diklooribentsyylialkoholi (C7H6Cl2O) on aromaattisiin alkoholeihin kuuluva orgaaninen yhdiste. Yhdistettä voidaan käyttää antiseptisenä aineena.
Ominaisuudet, valmistus ja käyttö.
Huoneenlämpötilassa 2,4-diklooribentsyylialkoholi on valkoista kiteistä ainetta. Yhdisteen alkeiskoppi on monokliininen. Yhdiste liukenee veteen, alkoholeihin ja kloroformiin. Yhdiste estää useiden bakteerien ja sienien kasvua. 2,4-diklooribentsyylialkoholi tehoaa muun muassa influenssa A-, RS-, SARS-CoV-viruksiin ja vaihtelevasti rinovirukseen. Mekanismi ei ole täysin selvä, mutta mahdollisesti se vaikuttaa viruksen piikkiproteiineihin. 2,4-diklooribentsyylialkoholilla on myös puuduttava vaikutus.
2,4-diklooribentsyylialkoholia valmistetaan 2,4-diklooribentsyylikloridin ja hydroksidien välisellä reaktiolla.
2,4-diklooribentsyylialkoholia käytetään usein yhdessä amyylimetakresolin kanssa kurkkukivun hoitamiseen tarkoitetuissa imeskelytableteissa. Sitä voidaan käyttää myös kosmetiikan säilöntäaineena.
Ayanami-luokka

Ayanami-luokka oli Japanin meri-itsepuolustusvoimien seitsemän hävittäjän muodostama alusluokka.
Suunnittelu.
Alukset oli suunniteltu sukellusveneiden torjuntaan ja siten ne oli alun perin luokiteltu runkonumerolla DDK. Alusten pääaseina oli kolme 5 tuuman 38 pituuskaliiperin tykein varustettua kaksiputkista tykkitornia eli Yhdysvaltain laivaston Mk 35 tykkitornia, joiden kilpi oli japanilaista suunnittelua. Sukellusveneiden torjuntaan kaksi sukellusveneidentorjuntatorpedosarjaa, kaksi Hedgehog-sukellusveneentorjuntaheitintä, kaksi Y-tykkiä. Lisäksi aluksilla oli neljä 533 millimetrin torpedoputkea.
Propulsiojärjestelmänä oli kahteen akseliin kytkettynä Mitsubishi/Escher Weiss -turbiinimoottorit, joiden vaatima höyry tuotettiin kahdella Mitsubishi-Nagasakin valmistamalla CE-kattilalla. Järjestelmä tuotti 35 000 hevosvoimaa, mikä mahdollisti 32 solmun huippunopeuden. Alusten toimintamatka oli 6 000 merimailia 18 solmun nopeudella.
Niiden elektroniikka koostui OPS-1- ja OPS-15-tutkista ja OQS-12 tai OQS-14-kaikuluotaimesta. Alusten pituus oli vesirajassa 109,0 metriä. Niiden leveys oli 10,7 metriä ja syväys 3,7 metriä. Standardiuppouma oli 1 720 tonnia ja täysin kuormattuna uppouma kasvoi 2 500 tonniin. Miehistöä aluksilla oli 220 henkeä.
Alukset.
Aluksista neljän hankinta vahvistettiin vuoden 1955 laivasto-ohjelmassa, minkä lisäksi vahvistettiin yhden hankinta vuoden 1957 laivasto-ohjelmassa ja kahden hankinta vuoden 1958 laivasto-ohjelmassa.
Lähteet.
Punjab 1984

Punjab 1984 on vuonna 2014 ensi-iltansa saanut intialainen pandžabinkielinen historiallinen draamaelokuva, jonka ohjasi Anurag Singh. Se perustuu vuosien 1984–1986 Punjabin kapinan vaikutuksiin yhteiskunnan elämään, ja erityisesti se on tarina äidistä ja hänen kadonneesta pojastaan. Pääosia näyttelevät Diljit Dosanjh ja Kirron Kher. Elokuva on ohjaaja Singhin ja näyttelijä Dosanjhin neljäs yhteistyö.
"Punjab 1984" sai ensi-iltansa 27. kesäkuuta 2014 ja se sai hyvän vastaanoton yleisöltä ja kriitikoilta. Sen voittamiin palkintoihin kuului parhaan pandžabinkielisen elokuvan National Film Awards -palkinto.
Meksikonkultapensas

Meksikonkultapensas ("Galphimia gracilis") on akerolakasvien (Malpighiaceae) heimoon, kultapensaiden ("Galphimia") sukuun kuuluva kasvilaji. Se on ainavihanta tropiikin pensas, joka kasvaa luonnossa noin 1,8–3 metriä korkeaksi. Lehtiasento on vuorottainen ja lehdet ovat lyhytruotisia, soikeita, vaaleanvihreitä sekä enintään 6,5 cm pitkiä. Kukat sijaitsevat terttumaisissa kukinnoissa ja pensas kukkii runsaasti lähes ympäri vuoden. Yksittäiset kukat ovat pieniä ja keltaisia sekä ulkonäöltään tähtimäisiä. Kussakin kukassa on viisi verholehteä, viisi terälehteä ja kymmenen hedettä, jotka ovat punaisia. Kukista kehittyvät hedelmät ovat tyypiltään kotia.
Meksikonkultapensas kasvaa luonnossa Meksikosta Peruun ulottuvalla alueella, mutta sitä kasvatetaan myös koristekasvina. Laji kasvaa hyvin ravinteikkaassa, happamassa, keskikosteassa ja hyvin vettä läpäisevässä maaperässä täydessä auringon valossa tai puolivarjossa. Meksikonkultapensas on nopeakasvuinen, joten sitä voi kasvattaa myös yksivuotisena koristekasvina.
Kultapensaat

Kultapensaat ("Galphimia") on akerolakasvien (Malpighiaceae) heimoon kuuluva kasvisuku. Sukuun kuuluu noin 25–30 lajia.
Kultapensaat kasvavat luontaisina Meksikosta ja Teksasista Uruguayhun ja Argentiinaan ulottuvalla alueella lukuun ottamatta Costa Ricaa, Panamaa, Ecuadoria sekä Amazonasin pohjoisosia. Ihmisen mukana levinneinä vieraslajeina kultapensaita tavataan myös muun muassa Floridassa, Karibian saarilla, Bangladeshissa sekä Jaavalla.
Kultapensaiden suvun tieteellinen nimi ("Galphimia") on muodostettu anagrammina samaan heimoon kuuluvien akerolien ("Malpighia") suvun tieteellisestä nimestä.
Diourbelin alue

Diourbelin alue () on hallintoalue Senegalin länsiosassa. Sen keskus on Diourbelin kaupunki. Alueen pinta-ala on 4 769 neliökilometriä. Vuoden 2023 väestönlaskennan mukaan siellä oli 2 080 332 asukasta.
Diourbelin alue rajoittuu pohjoisessa Lougan, idässä Kaffrinen, etelässä Fatickin ja lännessä Thièsin alueisiin. Alue vastaa historiallista Baolin valtakuntaa.
Seutu kuuluu Sahelin vyöhykkeeseen. Vuotuinen sademäärä on 400 millimetriä. Pysyviä vesistöjä ei ole. Luonto on kärsinyt kuivuudesta ja ihmisen toiminnasta.
Alue jakautuu Bambeyn, Diourbelin ja Mbackén departementteihin. Kaupunkikuntia ovat Bambey, Diourbel ja Mbacké. Maalaiskuntia on 36.
Diourbel on virallisesti yksi Senegalin vähiten kaupungistuneista alueista. Vuonna 2019 kaupunkiväestön osuus oli 16 prosenttia. Mbackén lähellä sijaitsevassa Touba Mosquéen maalaiskunnassa asuu kuitenkin 906 500 henkeä, yli puolet alueen väestöstä.
Asukkaista 67 % on wolofeja, 25 % sererejä ja alle 7 % fulbeja. Muslimeja on 99 %. Heistä 85 % kuuluu muridien ja 10 % tidjaniittien suufilaisveljeskuntiin.
Diourbeliin johtaa Dakarista Dakarin–Nigerin rautatie ja maantie RN3. Väestön pääelinkeinot ovat maanviljely, karjanhoito, kaupankäynti ja käsityöammatit. Tärkeimmät viljelykasvit ovat hirssi, durra, maissi ja lehmänpapu sekä myyntiin tuotetut maapähkinä, seesami, maniokki ja vesimelonit. Tuotantoeläimiä ovat naudat, lampaat, vuohet, hevoset, aasit, vähäisessä määrin siat sekä siipikarja. Vähäinen teollisuus jalostaa etupäässä maapähkinää. Varsinainen matkailu on vähäistä, mutta muridien pyhä kaupunki Touba on tärkeä pyhiinvaelluskohde.
Lilja Dögg Alfreðsdóttir

Lilja Dögg Alfreðsdóttir (s. 4. lokakuuta 1973) on islantilainen edistyspuolueen poliitikko, joka on toiminut Islannin kulttuuri- ja kauppaministerinä vuodesta 2022 lähtien ja sitä ennen vuodesta 2021 lähtien turismi-, kauppa- ja kulttuuriministerinä.
Lilja syntyi Reykjavíkissä. Hän valmistui valtiotieteiden kandidaatiksi Islannin yliopistosta vuonna 1998; hän opiskeli myös Itä-Aasian poliittista historiaa vuosina 1993–1994 Ewha-yliopistossa Etelä-Korean Soulissa sekä kansantaloustiedettä ja filosofiaa vuonna 1998. Hän suoritti kansantaloustieteen maisterintutkinnon Columbian yliopistossa vuonna 2001.
Vuosina 2001–2010, 2013–2014 ja 2016 Lilja työskenteli Islannin keskuspankissa. Vuosina 2010-2013 hän toimi Washingtonissa Kansainvälisen valuuttarahaston neuvonantajana. Vuosina 2014–2015 hän toimi Islannin valtioneuvoston kanslian projektijohtajana. Hänet valittiin Alltingiin vuoden 2016 vaaleissa Reykjavíkurkjördæmi suður -vaalipiiristä. Hän toimi ulkoministerinä vuosina 2016–2017, opetus- ja kulttuuriministerinä vuosina 2017–2021 ja turismi-, kauppa- ja kulttuuriministerinä vuosina 2021–2022. Vuodesta 2022 lähtien hän on toiminut kulttuuri- ja kauppaministerinä.
Lilja on naimisissa Magnús Óskar Hafsteinssonin kanssa. Heillä on vuosina 2007 ja 2009 syntyneet lapset.
Ásmundur Einar Daðason

Ásmundur Einar Daðason (s. 29. lokakuuta 1982) on islantilainen edistyspuolueen poliitikko, joka on toiminut Islannin opetus- ja lapsiasiainministerinä vuodesta 2021 lähtien sekä sosiaali- ja lapsiasiainministerinä vuosina 2017–2021.
Ásmundur syntyi Reykjavíkissä. Hän valmistui vuonna 2002 maanviljelijäksi ja suoritti vuonna 2007 yleisten maataloustieteiden kandidaatintutkinnon Islannin maatalousyliopistossa. Hän työskenteli osa-aikaisesti maanviljelyn parissa vuoteen 2009 asti. Vuoteen 2011 asti hän johti omistamaansa maataloustuotteiden tuonti- ja myyntiyritystä.
Vuoden 2009 vaaleissa Ásmundur valittiin Alltingiin Norðvesturkjördæmi-vaalipiiristä vihreän vasemmiston listalta. Hän liittyi edistyspuolueeseen vuonna 2011. Vuosina 2015–2016 hän oli edistyspuolueen parlamenttiryhmän johtaja. Hän jäi pois Alltingistä vuonna 2016, mutta hänet valittiin sinne uudelleen vuoden 2017 vaaleissa. Vuosina 2017–2019 hän toimi sosiaali- ja tasa-arvoministerinä ja vuosina 2019–2021 sosiaali- ja lapsiasiainministerinä. Vuoden 2021 vaaleista lähtien hän on edustanut Reykjavíkurkjördæmi norður -vaalipiiriä, ja samana vuonna hänet nimitettiin opetus- ja lapsiasiainministeriksi.
Ásmundur on naimisissa Sunna Birna Helgadóttirin kanssa. Heillä on kolme tytärtä.
Jack McBain

Jack McBain (s. 6. tammikuuta 2000 Toronto, Ontario, Kanada) on kanadalainen jääkiekkoilija. McBain edustaa NHL-joukkue Utah Mammothia. Minnesota Wild varasi hänet kolmannella kierroksella 63. varausvuorolla . Maaliskuussa 2022 Wild kauppasi McBainin pelaajaoikeudet Coyotesiin vaihdossa toisen kierroksen varausvuoroon . Tämän jälkeen McBain teki Coyotesin kanssa kaksivuotisen NHL-tulokassopimuksen. Hän on pelipaikaltaan keskushyökkääjä ja hänen kätisyytensä on vasen. 
McBain kuului Kanadan joukkueeseen Pekingin talviolympialaisissa 2022. Olympiaturnauksen viidessä ottelussa hän teki yhden maalin ja yhden syötön eli kaksi tehopistettä.
Heinäkuussa 2025 McBain solmi Mammothin kanssa viisivuotisen ja yhteensä 21,25 miljoonan dollarin arvoisen jatkosopimuksen.
Guðmundur Ingi Guðbrandsson

Guðmundur Ingi Guðbrandsson (s. 28. maaliskuuta 1977) on islantilainen vihreän vasemmiston poliitikko, joka on toiminut Islannin sosiaali- ja työmarkkinaministerinä sekä pohjoismaisen yhteistyön ministerinä vuodesta 2021 lähtien. Aiemmin hän on toiminut ympäristö- ja luonnonvaraministerinä vuosia 2017–2021.
Guðmundur syntyi Brúarland á Mýrum -tilalla Länsi-Islannissa. Hän suoritti biologian kandidaatintutkinnon Islannin yliopistossa vuonna 2002 ja ympäristötieteiden maisterintutkinnon Yalen yliopistossa vuonna 2006. Vuosina 1999–2005 hän toimi tutkijana Islannin yliopistossa ja kalastustutkimuslaitoksessa. Vuonna 2003 hän toimi metsänvartijana Þingvellirissä. Vuosina 2006–2017 hän toimi tuntiopettajana Islannin yliopistossa, Islannin maatalousyliopistossa ja Länsivuonojen yliopistokeskuksessa. Vuosina 2006–2008 hän työskenteli tutkijana Islannin maaperänsuojelulaitoksessa ja vuosina 2008–2011 Islannin yliopiston Sæmundur Fróði -instituutissa. Vuosina 2009–2011 ja 2014 hän toimi Vatnajökullin kansallispuiston metsänvartijana. Vuosina 2011–2017 hän toimi Islannin ympäristöyhdistyksen johtajana.
Guðmundur nimitettiin ympäristö- ja luonnonvaraministeriksi vuonna 2017; hän ei tällöin ollut Alltingin jäsen. Hänet valittiin Alltingiin Suðvesturkjördæmi-vaalipiiristä vuoden 2021 parlamenttivaaleissa, joiden jälkeen hänet nimitettiin sosiaali- ja työmarkkinaministeriksi sekä pohjoismaisen yhteistyön ministeriksi.
Vuonna 2017 Guðmundurista tuli Islannin ensimmäinen avoimesti homoseksuaali miespuolinen ministeri.
Katrín Jakobsdóttirin I hallitus

Katrín Jakobsdóttirin I hallitus oli Islannin hallitus, joka astui virkaan 30. marraskuuta 2017 vuoden 2017 parlamenttivaalien jälkeen ja hallitsi 27. marraskuuta 2021 asti. Hallitus oli vihreän vasemmiston johtama koalitiohallitus, johon kuuluvat sen lisäksi itsenäisyyspuolue ja edistyspuolue. Hallitus koostui 11 ministeristä.
Sandy River Plantation

Sandy River Plantation on kunta ("plantation") Mainen osavaltiossa, Yhdysvalloissa. Sen väkiluku oli 128 vuonna 2020. Sandy River Plantation sijaitsee Franklinin piirikunnassa. Saddleback Maine -laskettelukeskus sijaitsee Sandy River Plantationissa.
Väestö.
Vuonna 2020 Sandy River Plantationissa asui 128 asukasta ja 74 kotitaloutta. Asukkaiden mediaani-ikä oli 57,1 vuotta ja kotitalouksien mediaanitulot olivat 68 500 dollaria. 1,2 % asukkaista puhui kotonaan jotain muuta kieltä kuin englantia.
Havaijin tasavalta

Havaijin tasavalta (, havaijiksi "Lepupalika o Hawaiʻi") oli Polynesiassa sijainnut lyhytikäiseksi jäänyt tasavalta, joka kattoi nykyisen Havaijin osavaltion.
Tasavallan synty.
1800-luvun lopulla Havaijin kuningaskunnasta tuli entistä enemmän riippuvainen kaupasta Yhdysvaltain kanssa etenkin sokerikaupan takia. Vuosisadan loppua kohden sokerinviljelijöitä ja liikemiehiä alkoi kiinnostaa sokerin myyminen Yhdysvaltoihin ilman tariffeja, mikä motivoi liittämään kuningaskunnan osaksi Yhdysvaltoja vallankaappauksen avulla.
Vuonna 1893 kuningatar Lili'uokalani yritti palauttaa vahvan monarkian, mikä johti amerikkalaisten liikemiesten johtamaan vallankaappaukseen. Liikemiehiä edustavan komitean johtajaksi oli noussut Sanford Dole, josta tuli vallankaappauksen jälkeen Havaijin tasavallan presidentti. Tasavalta perustettiin, koska Yhdysvaltain presidentti Grover Cleveland kieltäytyi allekirjoittamasta lakia, jolla Havaiji olisi liitetty Yhdysvaltoihin.
Hallinto ja politiikka.
Tasavallan perustuslaki oli kirjoitettu siten, että se piti poliittisen vallan vallankumoukseen osallistuneiden rikkaiden miesten käsissä. Sanford Dole nimitettiin perustuslaissa presidentiksi automaattisesti kuudeksi vuodeksi. Lisäksi tasavallan kaksikamarisen parlamentin edustajille asetettiin vaatimuksia, joilla suljettiin suurin osa väestöstä ulkopuolelle. Näihin vaatimuksiin kuuluivat:
Äänestysoikeuden saamiseksi ihmisiä pakotettiin vannomaan uskollisuutta tasavallalle. Myös muiden lakien avulla estettiin havaijilaisia ja aasialaisia äänestämästä.
Kapina.
6. tammikuuta 1895 sadat havaijilaiset ja muut rojalistit aloittivat kapinan monarkian palauttamiseksi. Puutteellinen suunnittelu ja tasavallan hallituksen vakoojat kuitenkin onnistuivat tekemään vastavallankumouksen tyhjäksi. Sen suunnittelijoiden, kuten Robert Wilcox, lisäksi hallitus pidätti myös Lili'uokalanin syytettynä siitä, että hänellä olisi ollut tietoa vastavallankumouksen suunnittelusta. 24. tammikuuta Lili'uokalani luopui virallisesti kruunusta välttääkseen verenvuodatuksen. Hänet tuomittiin tämän jälkeen maanpetoksesta 'Iolanin palatsissa ja määrättiin istumaan vankeustuomionsa Washington Placessa.
Liittäminen osaksi Yhdysvaltoja.
Vuonna 1897 yli 21 000 havaijilaista lähetti Yhdysvaltain kongressille vetoomuksen, jossa vastustettiin alueen liittämistä osaksi Yhdysvaltoja.
Tasavalta lakkautettiin vuonna 1898, kun Havaijista tuli osa Yhdysvaltoja ja siihen kuuluva territorio. Presidentti William McKinley nimitti Dolen uuden territorion kuvernööriksi. Osavaltio Havaijista tuli vasta 1959.
Ogbomosho

Ogbomosho on yksi Nigerian suurimmista kaupungeista 602 000 asukkaallaan. Kaupungin väkiluvun on ennustettu kasvavan, ja vuonna 2035 kaupungissa on ennusteiden mukaan jo lähes miljoona asukasta. Kaupunki sijaitsee maan lounaisosissa, Oyon osavaltiossa.
Kapi‘olanin kuninkaallinen ritarikunta

Kapi‘olanin kuninkaallinen ritarikunta (havaijiksi "Kapiʻolani e Hoʻokanaka") on havaijilainen ritarkunta, jonka perusti kuningas Kalākaua vuonna 1880. Ritarikunnan nimi tulee Kapi‘olani Suuresta, ei ritarikunnan perustaneen Kalākauan samannimisestä vaimosta. Kunnianosoitusta myönnettiin ansioista ihmiskunnan, taiteen tai tieteen hyväksi sekä erikoislaatuisesta palveluksesta kuningaskunnan hyväksi.
Ritarikunnassa on kahdeksassa luokkaa (sulkeissa maksimimäärä kunkin luokan saajia):
Havaijin kruunun kuninkaallinen ritarikunta

Havaijin kruunun kuninkaallinen ritarikunta on havaijilainen ritarikunta. Sen perusti kuningas Kalākaua vuonna 1882 kruunajaistensa muistojuhlan kunniaksi.
Ritarikunnan jäsenyys on kunnianosoitus kuningashuoneen hyväksi tehdystä työstä ja uskollisuudesta sekä kulttuurin ja opetuksen alalla. Se oli pitkään uinuva, mutta se perustettiin uudelleen vuonna 2016.
Ritarikunnassa on seitsemän luokkaa:
Oseanian tähden kuninkaallinen ritarikunta

Oseanian tähden kuninkaallinen ritarikunta on havaijilainen ritarikunta. Sen perusti kuningas Kalākaua vuonna 1886 ja se oli tarkoitettu tunnustuksena Polynesian konfederaation perustamisen puolesta tehdyistä ansioista. Kaiken kaikkiaan Kalākaua ehti nimittää 25 henkilöä ritarikuntaan, joista viimeisin nimitys tehtiin 26. heinäkuuta 1890.
Ritarikunnassa on seitsemän luokkaa: suurristi, suurupseeri, komentaja, upseeri, ritari, kulta- ja hopeamitali.
Paiwanin kieli

Paiwanin kieli (omakielinen nimi "Pinayuanan") on Taiwanissa puhuttava austronesialainen kieli, jota puhuvat Taiwanin alkuperäisväestöön kuuluvat paiwanit pääsääntöisesti Pingtungin piirikunnassa.
Vuonna 2002 kielellä arvioitiin olevan 66 000 puhujaa. Puhujamäärältään paiwan on yksi Taiwanin suurimmista alkuperäiskielistä yhdessä muun muassa amisin kanssa. Kielen katsotaan olevan uhanalainen ja sen lähempiä sukulaiskieliä ovat rukai ja puyuma.
Taiwan tunnusti kielen kansalliskieleksi vuonna 2017 yhdessä muiden maan alkuperäiskielten kanssa.
Kieltä kirjoitetaan latinalaisin aakkosin. Raamattu käännettiin kokonaisuudessaan paiwaniksi vuonna 1993.
Fonologia.
Vokaalit.
Lähde:
Konsonantit (keskipaiwanin murre).
Lähde:
Tsoukielet

Tsoukielet on pieni austronesialaisiin kieliin kuuluva kieliryhmä, joka sijoittuu maantieteellisesti Taiwanin keskiosiin.
Kieliryhmään katsotaan kuuluvan kolme kieltä:
Kokatan kieli

Kokata on erittäin uhanalainen pama-nyungalaisiin kieliin kuuluva kieli, jota puhutaan Australiassa, Etelä-Australian osavaltiossa. Vuonna 1981 kielellä oli vain 3 puhujaa.
Kuninkuusravit 1995

Kuninkuusravit 1995 järjestettiin Tampereella Teivon raviradalla 29.–30. heinäkuuta 1995. Ne olivat järjestyksessään 64. Kuninkuusravit ja viidennet Tampereella pidetyt. Tampereen Hippoksella oli aikaisemmin kilpailtu vuosina 1932, 1945 sekä 1953 ja Teivossa 1978. Ravikuninkuuden voitti Pakka Vilpposen ohjastama Rikhart ja kuningatartittelin Antti Teivaisen ohjastama Luisteri.
Kuninkuuskilpailu.
Vielä pari viikkoa ennen Kuninkuusraveja kilpailun suurin ennakkosuosikki oli heinäkuun alussa Suur-Hollola-ajon voittanut Uno. Hevonen kuitenkin antoi Lahdessa positiivisen dopingnäytteen ja Suomen Hippos asetti sen kilpailukieltoon. Tasaiseksi ennakoidun kuninkuuskilpailun suosikiksi nousi nyt ensimmäistä kertaa mukana ollut Rikhart. MUihin mahdollisiin menestyjiin laskettiin kaksi edellistä titteliä voittanut Pette, vuoden 1992 ravikuningas Ponseri sekä K.K. Kössi.
Avausmatkan voitti lähtökiihdytyksestä asti johtanut Rikhart. Rinnalla juosseen Petten ravi heikkeni loppusuoralla ja lopulta se laukkasi maaliin. Toiseksi tuli Pysteri ja kolmanneksi Tähti-Virka. Suosikeista Ponseri juuttui Petten taakse vaille kiritilaa ja oli maalissa viides.
Rikhart voitti myös mailin ylivoimaisesti johtopaikalta. Päätösmatkalle ohjastaja-valmentaja Pekka Vilpponen valitsi ykkösradan ja ilmoitti tähtäävänsä jälleen keulapaikalle. Rikhart onnistuikin pitämään sisäradalta johtopaikan ja sai rinnalleen K.K. Kössin, joka piti matkavauhdin reippaana. K.K. Kössin väsyttyä viimeisellä takasuoralla uhkaajaksi nousi takajoukoista kirinyt Arafat, mutta Rikhart piti niukasti voittoon. Kahden osalähdön jalkeen toisena ollut Pysteri epäonnistui päätösmatkalla ja putosi kokonaiskilpailun kolmanneksi Arafatin jälkeen. 
Kuningatarkilpailu.
Kuningatarkilpailun avausmatkan voitti 600 metrin jälkeen kärkeen siirtynyt Luisteri, joka teki samalla uuden tammojen 2 100 metrin SE-tuloksen 24,8a. Johtavan rinnalla juossut Tytön-Säihke oli toinen ja Luisterin taakse vaille kiritilaa jäänyt Tähti-Virka kolmas.
Luisteri voitti myös sunnuntain mailin johtopaikalta Tytön-Säihkeen laukatessa maalisuoralle kaarruttaessa. Päätösmatkalla Luisteri kiihdytti jälleen kärkeen ja sai pian rinnalleen I.P. Sukkulan, joka siirtyi loppukaarteessa edelle ja voitti uudella 3 100 metrin SE-tuloksella 26,5a. Se oli myös neljä kymmenystä nopempi kuin Rikhartin voittoaika oriiden kilpailussa. Toiseksi jäänyt Luisteri onnistui säilyttämään kokonaiskilpailun johtonsa ja voitti kuningatartittelin 0,6 sekunnin erolla. I.P. Sukkula menetti voittonsa maililla, jossa se laukkasi lähtökiihdytyksessä lähes hylkäykseen.
Muut suurkilpailut.
Kuninkuusraviviikonlopun muissa suurkilpailuissa nelivuotiaiden suomenhevosten Pikkuprinssin voitti Mauri Jaaran ohjastama Murun Lento ja viisivuotiaiden Pikkukunkun Ahti Antti-Roikon ohjastama Kihin Hiski. Lauantaina Teivossa kilpailtiin myös perinteinen Lämminveristen Suomen Mestaruus, jonka voitti Ari Kelan ohjastama Jonas Laukko.
Mawngin kieli

Mawng, tai maung, on uhanalainen yiwaidjan kieliin kuuluva kieli, jota puhutaan Australian Pohjoisterritorion pohjoisosissa. Vuoden 2016 väestönlaskennassa kielellä oli 371 puhujaa.
kieltä kirjoitetaan latinalaisin aakkosin. Joitain valikoituja osia Raamatusta on käännetty mawngiksi.
Goulburn Island saarella, jossa mawngia puhutaan, sijaitsee koulu nimeltä Warruwi School, jossa kieltä opetetaan lapsille. Samassa rakennuksessa sijaitsee tutkimuskeskus, jossa tehdään työtä kielen elvyttämiseksi esim. tuottamalla oppimateriaaleja ja lastenkirjoja.
Fonologia.
Konsonantit.
Lähde:
Vokaalit.
Lähde:
Aurinkorannikon seurakunta

Aurinkorannikon seurakunta () on Suomen evankelis-luterilaista kirkkoa edustava seurakunta Fuengirolassa, Espanjassa. Se on rekisteröitynyt uskonnolliseksi yhdistykseksi Espanjassa. Seurakunnan toiminta-alue on pääsääntöisesti Aurinkorannikko, mutta myös muu Espanja sekä Portugali. 
Seurakunnalla on kaksi toimintapaikkaa: seurakuntakoti Los Bolichesissa ja Torrentupa Torremolinoksessa. Torrentupa suljettiin vuoden 2022 lopussa. 
Jumalanpalveluksia järjestetään Aurinkorannikolla seurakuntakodin lisäksi muissa paikoissa: Los Bolichesin katolinen kirkko, San Miguelin kirkko Torremolinoksessa, Benalmadenassa sekä Nerjassa.
 Pappeja seurakunnalla on enää kaksi. Johtavana pastorina toimii vuonna 2024 seurakuntaa jo vuosia palvellut rovasti Jarmo Karjalainen ja turistipastorina vuodesta 2023 alkaen Rolf Steffansson. 
Toiminta pyörii suurimmaksi osaksi yli sadan vapaaehtoisen varassa, mukaan lukien suntion tehtävät.
Seurakunnan työn rahalliseksi tukemiseksi on perustettu Aurinkorannikon seurakunnan ystävät -niminen yhdistys
Vuodesta 2020 lähtien seurakunta on tehnyt yhteistyötä Merimieskirkon kanssa kirkollisessa sosiaalityössä. 
Kirkkohallitus siirsi ulkosuomalaistyön Merimieskirkolle 1.6.2023, jolloin tämän seurakunnan papit ja talvikanttori siirtyivät sen palvelukseen työskentelemään Aurinkorannikon seurakunnan hyväksi.
Aurinkorannikon seurakunnan jumalanpalveluksissa käy poikkeuksellisen runsaasti väkeä etenkin talvikaudella.
Chris Sawyer

Chris Sawyer on skotlantilainen pelisuunnittelija ja ohjelmoija, joka on tullut tunnetuksi "RollerCoaster Tycoon" -pelien kehityksestä.
Historia.
Kipinän ohjelmointiin Sawyer sai kokeiltuaan BASIC-ohjelmia ZX81:lle. Säästämällä rahoja hän sai lopulta tarpeeksi kokoon ostaakseen Camputers Lynxin. Ostettuaan Memotech MTX500:n hän kokeili assemblyn kirjoittamista Zilog Z80:lle ja parin vuoden sisällä sai ensimmäiset pelinsä julkaistua Memotechin oman julkaisumerkin kautta. Sawyer kehitti pelin Amstrad CPC:lle, jonka Ariolasoft julkaisi ja sai myöhemmin työtä Logotronilla.
Logotronilla Sawyer teki Amigalle julkaistujen pelien käännöksiä IBM PC -yhteensopiville. Sawyer oli kiinnostunut ohjelmointihaasteista, koska PC-yhteensopivilla ei ollut Amigan apuprosessorien etuja.
1990-luvun alussa Sawyer teki käännöksiä peleistä kuten "" ja sai tuolloin ajatuksen taloussimulaatiopelistä. 
Sawyerin ajatus perustui Sid Meierin "Railroad Tycooniin" ja yhdisti pelimekaniikan elementit isometristä projektiota käyttävään koodiinsa. Ajatuksesta syntyi "Transport Tycoon", jonka Microprose julkaisi vuonna 1994. Seuraavaa peliä suunnitellessaan Sawyer kiinnostui vuoristoradoista ja kehitti "RollerCoaster Tycoonin", joka julkaistiin vuonna 1999. "RollerCoaster Tycoon 2" julkaistiin vuonna 2002. Tässä vaiheessa Sawyer siirtyi kehittämään peliä "Chris Sawyer's Locomotion" seuraajaksi "Transport Tycoonille" ja hän jätti "Rollercoaster Tycoon 3:n" kehityksen Frontier Developmentsille.
2000-luvulla Sawyer haastoi Atarin oikeuteen maksamattomien rojaltien vuoksi. Aiemmin Atari oli estänyt auditoijille pääsyn tietoihin. Arvioiden mukaan Sawyerin pelit olivat tuottaneet 180 miljoonaa dollaria, josta Sawyer oli saanut 30 miljoonaa. Kiista ratkaistiin lakituvan ulkopuolella.
Vuonna 2010 Sawyer perusti 31X Ltd -yrityksen. Perustaessaan yritystä hän ajatteli sen olevan vain holding-yhtiö "Transport Tycoonin" immateriaalioikeuksille. Sawyer on työskennellyt Origin8:n kanssa "Transport Tycoonin" mobiiliversion kehityksessä.
Nikon D780

Nikon D780 on Nikonin digitaalinen järjestelmäkamera, joka julkistettiin 7. tammikuuta 2020 Nikon D750:n seuraajaksi.
Nikon D780:ssa on 24,3 megapikselin täysikokoinen CMOS-kenno, ja se on yhteensopiva Nikon F -objektiivien kanssa. Kameralla pystyy ottamaan 12 kuvaa sekunnissa ja videoida Ultra HD -laadulla 30 kuvaa sekunnissa ja FullHD-laadulla 120 kuvaa sekunnissa. Kamerassa on 3,2 tuuman kääntyvä kosketusnäyttö.
Ryssänsilta

Ryssänsilta oli Vantaanjoen ylittänyt puinen maantiesilta, joka yhdisti Oulunkylän ja Pukinmäen nykyisen Käskynhaltijantien pohjoispuolella Helsingissä. Silta rakennettiin venäläisten toimesta ensimmäisen maailmansodan aikana vuonna 1915, kun Helsingin ympäristössä rakennettiin Helsingin maa- ja merilinnoitusta. Sillan eteen 15 metriä yläjuoksun puolelle rakennettiin lisäksi kapeampi tukkisilta, joka suojasi siltaa keväisen jäidenlähdön aikana. Silta uusittiin 1930-luvulla ja se purettiin sen jälkeen kun Käskynhaltijantie valmistui vuonna 1963. Sillan maastossa sen sijaintipaikan luoteispuolella pyörätien varrella on vielä jäljellä sillan maatuvia puurakenteita.
Norjasta ostettu posliinitonttu

Norjasta ostettu posliinitonttu on Pauli Virtasen ohjaama suomalainen draama- ja televisioelokuva vuodelta 1979, joka perustuu Juhani Peltosen novellikokoelmassa "The End" (1976) julkaistuun novelliin. 
Elokuva on MTV-teatterin tuottama ja se sai ensi-iltansa TV1:n Aitiopaikka-ohjelmapaikalla 10. joulukuuta 1979.
Elokuva kertoo Hemmermain-konsernin johtajana toimivasta Joonasta, joka on kyllästynyt perhe-elämäänsä. Joona tapaa eräässä tilaisuudessa mallina toimivan Pelajan ja pakenee arkeaan hänen kanssaan muutamaksi päiväksi sukunsa ränsistyneeseen kartanoon.
HIFK-TPS

HIFK-TPS on Pertti Melasniemen ohjaama suomalainen draama- ja televisioelokuva vuodelta 1979, joka perustuu Tapio Parkkisen ja Jussi Helmisen kirjoittamaan samannimiseen näytelmään. Elokuva on MTV-teatterin tuottama ja se sai ensi-iltansa TV1:n Aitiopaikka-ohjelmapaikalla 12. marraskuuta 1979.
Elokuva kertoo 35-vuotiaasta jääkiekkoilijasta Eetu Järvestä, joka valmistautuu elämänsä tärkeimpään otteluun, jota saapuvat seuraamaan NHL:n kykyjenetsijät.
Ne vahvimmat miehet ei ehjiksi jää

Ne vahvimmat miehet ei ehjiksi jää on Georg Dolivon ohjaama suomalainen draama- ja televisioelokuva vuodelta 1979, joka perustuu Paavo Haavikon samannimiseen näytelmään vuodelta 1976. Elokuva on MTV-teatterin tuottama, ja se sai ensi-iltansa TV1:n Aitiopaikka-ohjelmapaikalla 5. helmikuuta 1979.
Elokuva kertoo keskiluokkaisen perheen sisäisistä suhteista, jossa perheen isä yrittää pitää lapsiaan kurissa perinnönjaon avulla.
Herätkää ja riemuitkaa!

Herätkää ja riemuitkaa! on Raimo O. Niemen ohjaama suomalainen draama- ja televisioelokuva vuodelta 1979. Se perustuu Clifford Odetsin näytelmään "Awake and Sing!" vuodelta 1935. Elokuva on MTV-teatterin tuottama ja se sai ensi-iltansa TV1:n Aitiopaikka-ohjelmapaikalla 30. huhtikuuta 1979.
Elokuva sijoittuu 1930-luvun lama-ajan Bronxiin, jossa Bergerin perhe pyrkii taloudellisissa vaikeuksissa kohti parempaa elämää.
USS Bonhomme Richard (LHD-6)

USS Bonhomme Richard (runkonumero LHD-6) oli Yhdysvaltain laivaston Wasp-luokan maihinnousualus, joka poistettiin käytöstä heinäkuussa 2020 syttyneen tulipalon seurauksena.
Valmistus.
Alus tilattiin 11. joulukuuta 1992 Pascagoulasta Ingalls Shipbuildingilta, missä köli laskettiin 18. huhtikuuta 1995. Alus kastettiin 17. toukokuuta 1997 kumminaan Pennsylvanian kongressiedustaja John P. Murthan puoliso Joyce Murtha. Alus oli 27.-30. tammikuuta 1998 valmistajan koeajoissa ja merivoimien vastaanottokokeissa 16.-18. maaliskuuta. Se otettiin palvelukseen 15. elokuuta 1998 Pensacolan laivastotukikohdassa ilman virallisia seremonioita.
Palvelus.
Aluksella syttyi 12. heinäkuuta 2020 San Diegon laivastotukikohdan laiturissa tulipalo alemmall ajoneuvokannella. Palossa loukkaantui 17 merimiestä ja neljä siviilityöntekijää, jotka toimitettiin sairaalaan. Palo saatiin sammumaan neljä päivää myöhemmin. General Dynamics National Steel and Shipbuilding Co. (NASSCO) vastaanotti 10 miljoonan dollarin tilauksen palon ja siihen liittyvien sammutustöiden jälkien korjaamisesta. Työn tuli olla valmis marraskuussa.
Alus poistettiin 15. huhtikuuta 2021 palveluksesta ja alusrekisteristä. Arctic-luokan hinaaja "Nicole Foss" hinasi aluksen Brownsvilleen Texasiin romutettavaksi. Alukset läpäisivät 10.-11. toukokuuta Panaman kanavan.
Arthur von Auwers

Georg Friedrich Julius Arthur von Auwers (12. syyskuuta 1838 Göttingen, Saksa – 24. tammikuuta 1915 Berliini) oli saksalainen tähtitieteilijä.
Elämä ja ura.
Auwers opiskeli tähtitiedettä Göttingenin yliopistossa. Hän siirtyi Königsbergin yliopistoon ja tuli vuonna 1859 assistentiksi sikäläiseen observatorioon. Vuonna 1862 hän suoritti opintonsa menestyksekkäästi ja väitteli tohtoriksi Procyon-kaksoistähden liikkeestä. 
Auwers hän teki erittäin tarkkoja havaintoja ja laskelmia tähtien sijainneista ja liikkeistä. Niiden ansiosta hän pystyi kehittämään erittäin tarkkoja tähtiluetteloita. Auwers muistetaan myös kaksoistähtien havainnoistaan ja erityisesti siitä, että hän oli laskenut tarkasti Siriuksen ja Procyonin seuralaistähtien kiertoradat ennen kuin teleskoopit olivat riittävän tehokkaita niiden visuaaliseen havainnointiin. Hän järjesti retkiä Egyptiin ja Chileen Venuksen ylikulun tarkkailemiseksi, jotta Maan ja Auringon välinen etäisyys voitiin mitata tarkemmin. Hän aloitti hankkeen kaikkien saatavilla olevien tähtikarttojen yhdistämiseksi, mikä oli alkanut hänen vuonna 1862 julkaisemastaan tähtisumujen luettelosta. 
Vuonna 1866 Auwersista tuli Preussin tiedeakatemian varsinainen jäsen ja vuonna 1878 sen fysikaalis-matemaattisen jaoston pysyvä sihteeri. Vuonna 1873 hänestä tuli Venäjän tiedeakatemian kirjeenvaihtaja ja vuonna 1904 kunniajäsen. Vuonna 1879 hänet valittiin Royal Societyn ulkomaiseksi jäseneksi. Vuonna 1880 hänet valitsi jäseneksi Amerikan tiedeakatemia. Hänet valittiin myös Ranskan tiedeakatemian jäseneksi.
Eem

Eem (ent. Amer) on joki Utrechtin maakunnassa Alankomaissa. Se on Alankomaiden ainoa kokonaan maan rajojen sisäpuolella virtaava merkittävä joki nykyään, kun IJssel kanavoitu osaksi Reinin suistoa. on. Se on korkeuseroiltaan pieni ja se on peltomaiseman keskellä hitaasti virtaava. Se laskee IJsselmeeriin yhteydessä olevaan nykyiseen Eemmeer-järveen 18 kilometriä jokivarren suurimman kaupungin Amersfoortin pohjoispuolella. Joki alkaa Amersfoortissa, jossa kaksi pienempää jokea yhtyvät Koppelpoort-nimisen kaupunginportin luona. Alempana sijaitsevat Soest, Baarn ja Eemdijk Jokea pitkin on tapana kulpea polkuveneillä samalla nauttien silliä ja juomaa. Joella kalastaminen on myös suosittua.
Jääkausien välinen Eem-interglasiaaliajanjakso on saanut nimensä Eem-joen mukaan.
Evelyn Keyesin filmografia

Tämä on Evelyn Keyesin filmografia.
Lähde:
Hyundai Ioniq 5

Hyundai Ioniq 5 on Hyundain vuodesta 2021 lähtien valmistama crossover-tyyppinen sähköautomalli.
Vuoden 2021 Euro NCAP -kolaritestistä Ioniq 5 sai tulokseksi täydet viisi tähteä.
Ioniq 5:n muotoilu perustuu Hyundai 45 -konseptiautoon, joka oli esillä Frankfurtin autonäyttelyssä syyskuussa 2019. Ioniq 5 oli ensimmäinen malli, joka perustui Hyundain sähköautomalleja varten kehittämälle E-GMP-perusrakenteelle.
World Car Awardsissa Hyundai Ioniq 5 valittiin vuoden autoksi maailmassa 2022. Se sai myös World Car Design of the Year- ja World Electric Vehicle of the Year -palkinnot.
Dapagliflotsiini

Dapagliflotsiini (C21H25ClO6) on glykosidijohdannaisiin kuuluva orgaaninen yhdiste, joka kuuluu lääkeaineryhmään nimeltään . Dapagliflotsiini kuuluu WHO:n keskeisimpien lääkeaineiden luetteloon.
Ominaisuudet ja käyttö.
Dapagliflotsiinin vaikutukset perustuvat siihen, että se estää natriumin- ja glukoosinkuljettajaproteiini 2:n toimintaa. Tämän seurauksena glukoosin ja natriumin takaisinimeytyminen munuaisissa estyy ja veren liiallisen glukoosin sekä natriumin eritys virtsaan kasvaa. Tämä saa aikaan toivotun veren glukoosipitoisuuden pienenemisen potilailla, joilla on diabetes. Dapagliflotsiinilla on myös havaittu, glukoosista riippumattomia, suotuisia vaikutuksia sydämen vajaatoimintaan ja krooniseen munuaistautiin sekä diabeetikoilla että ei-diabeetikoilla. Lääkeainetta käytetäänkin nykyään aikuistyypin diabeteksen sekä sydämen vajaatoiminnan (HFrEF) ja kroonisen munuaistaudin hoitoon. Dapagliflotsiini annostellaan tablettina.
Haittavaikutukset.
Dapagliflotsiini on yleisesti ottaen hyvin siedetty, mutta kuten kaikki lääkkeet, se voi aiheuttaa haittavaikutuksia. Yleisiä haittavaikuksia ovat mm. sukupuolielinten sieni-infektiot, virtsatietulehdukset ja tihentynyt virtsaamistarve. Diabeetikoilla, dapagliflotsiini voi aiheuttaa yhdessä muiden diabeteslääkkeiden kanssa käytettynä verensokeritason laskemista liian alhaiseksi eli hypoglykemiaa. Hyvin harvinaisena voi ilmetä Fournierin kuoliota. 
Valmistus.
Dapagliflotsiinin synteesin lähtöaine on 2-kloori-5-bromibentsoehappo, joka reagoi ensimmäisessä vaiheessa fenetolin kanssa. Seuraava vaihe on reaktio suojatun glukonolaktonin kanssa, suojauksen poisto, metylointi ja metoksiryhmän eliminaatio.
ATR Evo

ATR Evo on ranskalaisen ATR-konsortion kehittämä potkuriturbiinikäyttöisten liikennelentokoneiden mallisto, joka korvaa nykyiset ATR 42- ja 72-konemallit tuotannossa vuoteen 2030 mennessä, ohjelman käynnistyessä virallisesti vuonna 2025 (alkuperäisen suunnitelman mukainen käynnistysajankohta oli 2023).
Koneisiin tulee uudet avioniikat, kahdeksanlapaiset potkurit sekä moottorit sähköhybridivoimanlähdevalmiudella sekä mahdollisuus käyttää sataprosenttista uusiutuvaa polttoainetta, ja koneesta tullee ensimmäinen sähkötyöntövoimaa hyödyntävä liikennelentokone kaupallisessa käytössä. Muita mahdollisia uudistuksia ovat FADEC-pohjainen, yhteen vipuun perustuva potkurin ja moottorin säätö, parannettu jäänehkäisy ja jäänpoisto sekä aerodynaamiset parannukset.
Koneiden matkustamoihin käytetään kierrätysmateriaaleja, ja ATR:n mukaan sekä polttoaineen kulutus että huoltokustannukset alenevat 20% aiempaan ATR 72-600-sarjaan nähden. Kiitotiesuoritusarvot ja nousukyky paranevat niin ikään. Koneen hiilidioksidipäästöt kerosiinia käytettäessä ovat 50% tyypillisen pienen liikennesuihkukoneen päästöistä, ja käytettäessä vain uusiutuvaa lentopolttoainetta kone on lähes nettopäästötön.
Konetta on pidetty vastauksena brasilialaisen Embraerin matkustajapotkuriturbiinikoneprojektiin, joka on niin ikään tulossa markkinoille 2030-luvun aikana.
Galiaskar Kamalin akateeminen tataariteatteri

Galiaskar Kamalin akateeminen tataariteatteri (tat. Галиәсгар Камал исемендәге татар дәүләт академия театры, "Ğaliäsğar Kamal isemendäge tatar däwlät akademiyä teatrı", ven. Татарский Академический Театр имени Галиаскара Камала, "Tatarskij Akademitšeskij Teatr imeni Galiaskara Kamala") on johtavimpia tataarien teattereita Venäjällä. Se on perustettu vuoden 1906 joulukuussa ja vuonna 1939 nimetty tataarilaisen kirjailijan Galiaskar Kamalin mukaan. Teatteri sijaitsee Tatarstanin pääkaupungissa, Kazanissa.
Tausta.
Ensimmäiset tiedossa olevat tataarilaisen näytelmätaiteen alkutaipaleet olivat 1800-luvulla, kun harrastajateatteriryhmiä perustettiin joissain Venäjän isoimmissa kaupungeissa ja kylissä. Gabdrahman Ilyasin vuoden 1886 näytelmä "Onneton tyttö" oli ensimmäinen julkaistu tataarinkielinen näytelmä. Sen on sanottu saaneen vaikutteita turkkilaiselta kirjailijalta İbrahim Şinasilta ja hänen teokseltaan "Runoilijan avioliitto" (1860). Molemmat näytelmät ottavat kantaa pakkoavioliittoihin.
1800-luvun puolivälissä tataarien harrasteryhmät järjestivät ilmaisia yksityisesityksiä mutta kiinnostuneita oli hyvin vähän. Heidän esittämät näytelmät olivat siihen aikaan usein venäläisten ja ulkomaalaisten teoksia. Ensimmäinen julkinen tataarinäytäntö oli vuonna 1906. Se oli "Säyär" -ryhmän organisoima. Kyseisestä ryhmästä lopulta muodostui suosituin tataarilainen teatteriyritys. Vuonna 1939, se nimettiin näytelmäkirjailija Galiaskar Kamalin mukaan. Vuonna 1987, teatteri asettui sen nykyiselle sijainnille, Kaban-jokien rantaan.
Teatterin ohjelmisto sisältää nykyisin enimmäkseen tataarinkielisiä näytelmiä, mutta myös joitain venäläisten ja muiden kirjoittamia näytelmiä. Niille jotka eivät ymmärrä kieltä, on järjestety mahdollisuus katsoa tataarinäytelmiä käännettynä.
Eliezer Yudkowsky

Eliezer Yudkowsky (s. 11. syyskuuta 1979 Chicago, Illinois, Yhdysvallat) on yhdysvaltalainen tekoälytutkija ja kirjailija, joka on kirjoittanut muun muassa päätösteoriasta, tekoälyn etiikasta ja teknologian kehittymisen tulevaisuudesta. Hän on tutkija ja yksi perustajista Machine Intelligence Research Institutessa, Berkeleyssä, Kaliforniassa.
Yudkowsky tunnetaan tekoälyn ja teknologisen singulariteetin tutkijana, ja hän on kirjoittanut siitä, kuinka tekoäly voisi nopeasti ohittaa inhimillisen älyn.
Yudkowsky tunnetaan myös blogiyhteisöstä LessWrong, jonka hän perusti vuonna 2009 ”jalostamaan inhimillisen rationalisuuden taitoa”, ja vuosina 2010–2015 kirjoittamastaan Harry Potter -fanifiktiosta "Harry Potter and the Methods of Rationality". Se on mukaelma Harry Potter -kirjoista, jossa velhomaailmaa ja Harryn taikavoimia tutkitaan rationaalisuuden ja tieteellisen menetelmän kautta.
Yudkowsky on itseoppinut, eikä hän ole käynyt lukiota tai opiskellut yliopistossa.
Australopithecus deyiremeda

Australopithecus deyiremeda on nimitys Yohannes Haile-Selassien johtaman tutkimusryhmän vuonna 2015 kuvaamalle apinaihmislajille. Tutkimusryhmä löysi maaliskuussa 2011 Etiopian Afarista leuanpalasten ja hampaiden fossiileita ainakin kolmelta eri yksilöltä. Tutkijat ehdottivat, että fossiilit ovat peräisin aiemmin tuntemattomasta ihmislajista, joka olisi elänyt samaan aikaan kuin samalla alueella elänyt "A. afarensis". Fossiilien iäksi on arvioitu 3,3–3,5 miljoonaa vuotta. Vuonna 2009 alueen läheltä löytyi fossiloitunut jalka, jonka iäksi tutkijat määrittelivät 3,4 miljoonaa vuotta. Tutkijat eivät kuitenkaan tiedä, mistä lajista jalka on peräisin.
Lajin nimi "deyiremeda" tarkoittaa afarin kielellä "läheistä sukulaista", ja se viittaa lajin läheiseen sukulaissuhteeseen nuorempien ihmislajien kanssa. 
Haile-Selassien löytämien hampaiden ja "A. afarensis" -lajin hampaiden väliset erot viittaavat siihen, että eläessään "A. deyiremedalla" olisi ollut "A. afarensista" monipuolisempi ruokavalio: "A. deyiremedan" etuhampaat ovat pienemmät. Fossiilien välisiä eroja on myös hammaskiilteen paksuudessa, hampaiden muodossa, ja alaleuan tukevuudessa. Osa tutkijoista suhtautuu kuitenkin epäilevästi siihen, että tehty löytö edustaisi uutta lajia: heidän mukaansa Haile-Selassien tutkimusryhmän löytämät anatomiset eroavaisuudet eivät ole siitä riittäviä todisteita.
Kristján Þór Júlíusson

Kristján Þór Júlíusson (s. 15. heinäkuuta 1957) on islantilainen itsenäisyyspuolueen poliitikko, joka toimi Alltingin jäsenenä vuosina 2007–2021 sekä terveysministerinä, opetus- ja kulttuuriministerinä, pohjoismaisen yhteistyön ministerinä sekä kalastus- ja maatalousministerinä.
Kristján syntyi Dalvíkissa. Hän suoritti merikapteenintutkinnon vuonna 1978. Vuosina 1981–1984 hän opiskeli islannin kieltä ja yleistä kirjallisuutta Islannin yliopistossa ja suoritti vuonna 1984 opettajantutkinnon. Vuosina 1978–1985 hän työskenteli perämiehenä ja kapteenina. Vuosina 1981–1986 hän toimi opettajana. Vuosina 1986–1994 hän oli Dalvíkin kunnanjohtaja, vuosina 1998–2006 Akureyrin kunnanjohtaja.
Vuoden 2007 parlamenttivaaleissa Kristján valittiin Alltingiin Norðausturkjördæmi-vaalipiiristä. Hänet nimitettiin vuonna 2013 terveysministeriksi. Vuonna 2017 hän toimi lisäksi pohjoismaisen yhteistyön ministerinä. Vuosina 2017–2021 hän toimi kalastus- ja maatalousministerinä.
Kristján on naimisissa Guðbjörg Baldvinsdóttir Ringstedin kanssa. Heillä on neljä lasta.
Cankuzo

Cankuzo on kaupunki Burundissa. Se on myös Cankuzon provinssin pääkaupunki. Kaupungissa asuu 47 972 asukasta, ja sen pinta-ala on hieman alle 500 neliökilometriä. Asukkaista yli 90 % asuu maaseudulla.
Cibitoke

Cibitoke on kaupunki Burundissa, ja se on samannimisen provinssin, Cibitoken provinssin, pääkaupunki. Kaupunki sijaitsee maan luoteisosissa. Kaupungissa asuu 17 757 asukasta.
Karuzi

Karuzi on kaupunki keskisessä Burundissa, Karuzin provinssissa. Kaupunki on provinssinsa pääkaupunki. Maan presidentti vuosina 2005-2020 Pierre Nkurunziza kuoli kaupungissa. Kaupungissa asuu 10 317 asukasta. Kaupungin väkiluku on yli kuuden prosentin vuotuisessa kasvussa.
Kayanza

Kayanza on 21 767 asukkaan kaupunki Burundin pohjoisosissa, Kayanzan provinssissa. Kaupunki on provinssinsa pääkaupunki.
Kirundo

Kirundo on kaupunki Burundin pohjoisosissa. Kaupunki on Kirundon provinssin pääkaupunki. Kaupungissa asuu 10 024 asukasta.
Makamba

Makamba on kaupunki Burundin Makamban provinssissa. Se on samalla provinssinsa pääkaupunki. Kaupungissa asuu 9 396 asukasta, ja kaupungin väestönkasvu on yli kolme prosenttia vuosittain.
Muramvya

Muramvya on kaupunki Burundissa. Kaupunki on Muramvyan provinssin pääkaupunki. Kaupungissa asuu 5 458 asukasta, ja sen vuotuinen väestönkasvu on lähes viisi prosenttia.
Muyinga

Muyinga on kaupunki Burundissa. Se on Muyingan provinssin pääkaupunki. Kaupungissa asuu 9 609 asukasta.
Ruyigi

Ruyigi on kaupunki itäisessä Burundissa. Kaupunki on Ruyigin provinssin pääkaupunki. Kaupungissa asuu 7 139 asukasta, ja sen väestönkasvu vuosittain on 6,3 %.
Islamorada

Islamorada (joskus myös Islas Morada) on kylä Floridan osavaltiossa, Yhdysvalloissa. Sen väkiluku oli 7 107 vuonna 2020. Kylä sijaitsee Monroen piirikunnan Florida Keys -saaristossa ja se koostuu kuudesta saaresta. Islamorada on suosittu turistikohde.
Väestö.
Vuonna 2020 Islamoradan 7 107 asukkaasta valkoisia oli 88,9 %, aasialaisia 1,2 %, mustia 0,3 % ja alkuperäisasukkaita 0,2 %. 16,5 % asukkaista puhui kotonaan jotain muuta kieltä kuin englantia ja 12,2 % asukkaista oli syntynyt ulkomailla.
Coleus

"Coleus" on huulikukkaiskasvien heimon kasvisuku, jonka rajaus lähisukuun liisukoihin ("Plectranthus") nähden on jokseenkin epäselvä. Laajasti rajattuna "Coleus"-sukuun kuuluu noin 300 lajia, joita esiintyy alkuperäisenä vanhan maailman trooppisella ja subtrooppisella alueella Afrikassa, Aasiassa ja Australiassa. Suomen Lajitietokeskus luokittelee kuitenkin "Coleus"-suvun liisukoiden synonyymiksi.
Lajeja.
Osa liisukoiden lajeista voidaan siirtää "Coleukseen":
Patsulit

Patsulit ("Pogostemon") on huulikukkaiskasveihin kuuluva kasvisuku, jossa on 90 lajia. Ne ovat yksi- tai monivuotisia ruohoja tai pensaita, joita esiintyy Keski-Afrikassa, Australiassa, Etelä- ja Itä-Aasiassa. Tunnettu laji on koristekasvina viljelty ja hajuveden valmistukseen käytetty patsuli ("Pogostemon cablin"), joka on kotoisin Sri Lankasta, Indonesiasta, Malesiasta, Filippiineistä ja Uudesta-Guineasta.
Joentaka

Joentaka on pieni kylä Lopella. Kylän postinumeroalueella 12640 asuu 327 asukasta. Alueella on 130 taloutta. Kylässä sijaitsee kolmen opettajan kyläkoulu.
Honey, Honey

Honey, Honey on ruotsalaisen Abba-yhtyeen musiikkikappale vuodelta 1974. Kappaleen sävelsivät ja sanoittivat Benny Andersson, Björn Ulvaeus ja Stig Anderson. Päävokalisteina ovat Agnetha Fältskog, Anni-Frid Lyngstad ja Björn Ulvaeus.
"Honey, Honey" -kappaleen levyttäminen aloitettiin Metronome Studiolla 17. lokakuuta 1973. Ensimmäinen julkaisu oli "Waterloo"-studioalbumilla maaliskuussa 1974, singlenä kappale julkaistiin huhtikuussa 1974 b-puolenaan "King Kong Song". Singlestä on myös painoksia, joiden b-puolena on "Ring, Ring". Lisäksi on painoksia, joiden a-puolena on "Ring Ring" ja b-puolena "Honey, Honey".
"Honey, Honey" nousi Saksan listakakkoseksi, ja pääsi kymmenen kärkeen myös Itävallassa ja Ruotsissa. Yhdysvalloissa se oli Abban toinen single, joka nousi Top 40 -listalle. "Honey, Honey" jäi viimeiseksi singleksi, jonka Abba levytti englannin ohella ruotsiksi.
"Honey, Honey" on sittemmin versioitu useasti. Siitä on tehty muun muassa hindinkielinen versio "Kabhikabhi" (1980) ja Monica Aspelundin tulkitsema suomenkielinen versio (1975). Kappale esitetään myös elokuvamusikaalissa "Mamma Mia!" (2008).
Cholla Power Plant

Cholla Power Plant on kivihiilivoimala lähellä Joseph Cityä, Arizonassa, Yhdysvalloissa. Voimala aiotaan sulkea lopullisesti vuonna 2025, mutta omistaja selvittää puumassan käyttöä polttoaineena.
Voimalalle hiiltä toimittanut McKinley Mine suljettiin vuonna 2009, koska sen varannot ehtyivät.
Elevhemmet vid svenska samskolan

Elevhemmet vid svenska samskolan on arkkitehti Birger Federleyn suunnittelema, vuonna 1926 valmistunut rakennus, joka sijaitsee Tampereella osoitteessa Mariankatu 41. Se on ruotsinkielisen yhteiskoulun Svenska samskolanin vanha oppilaskoti. Talo tehtiin asuntolaksi niille oppilaille, jotka tulivat kouluun kaupungin ulkopuolelta ja tarvitsivat sisäoppilaitostyyppistä majoitusta. Rakennuksesta on käytetty kutsumanimeä ”Inttan”.
Elevhemmet edustaa arkkitehtuuriltaan tyylipuhdasta 1920-luvun uusklassismia. Vaalealla rappauksella päällystetyssä, tiilikattoisessa kivitalossa on kolmen pääkerroksen lisäksi ullakko ja kellari. Mariankadun puoleisessa pääjulkisivussa korostuu toinen kerros eli niin sanottu juhlakerros, jonka ikkuna-aukkoja on koristeltu kaiteilla, luneteilla ja ornamenteilla.
Elevhemmetin ensimmäinen ja toinen kerros remontoitiin 1980-luvulla ruotsinkielisen päiväkodin tiloiksi. Tässä yhteydessä pohjoispäätyyn lisättiin paloportaat ja pihan puolelle rakennettiin pieni laajennusosa. Samalla vanha pääsisäänkäynti Mariankadulta suljettiin. 1990-luvulla rakennuksen kolmanteen kerrokseen tuli yksityisiä asuinhuoneistoja.
Pirkanmaan maakuntamuseon mukaan Elevhemmet on rakennustaiteellisesti ja historiallisesti erittäin merkittävä kohde. Alkuperäiset piirteensä hyvin säilyttänyt talo sijaitsee maisemallisesti keskeisellä paikalla, joten sillä on myös kaupunkikuvallista arvoa. Rakennus on suojeltu asemakaavalla.